Da Nestroy håt bei da Easchtauffüahrung aum 7. März 1857 den Pitzl, da Karl Treumann den Arthur, da Wenzel Scholz den Sauerfaß, da Alois Grois den Finster, da Friedrich Hopp den Gschlader, da Franz Gämmerler den Meyr g'spüit. De Dlle. Zöllner – mit ziemlicha Sichaheit woa damit de Emma Zöllner und net de öitare Schwesta Elise g'maant – is im letzten Moment ausg'foi'n und de Roi'n nåch ana Kritik von Moritz Gottlieb Saphir „ganz unerquicklich und abstoßend besetzt“ (Zitat) wua'n. Bei da Easchtauffüahrung von da kuaz'n Veaseaun aum 4. Jänna 1858 san da Nestroy, da Treumann, da Scholz, da Grois und da Gämmerler in eahnare Roi'n blieb'n, de Dlle. Zöllner håt desmoi mitg'spüit. Bei dera Vuafüahrung is des küazte Stückl z'saumman mit drei aundare geb'n wua'n: Den Aufaung håt Umsonst! g'måcht, daunn Schöne Seelen finden sich vom Louis Julius, Othellerl, der Mohr von Wien vom Karl Meisl und aum Schluss Zimmer und Cabinet zu verlassen vom Anton Bittner.